എറണാകുളം ജില്ലാ ആസ്ഥാനത്ത് ഗാന്ധിജയന്തി ആഘോഷം നടന്നു എറണാകുളം: രാഷ്ട്രപിതാവ് മഹാത്മാ ഗാന്ധിയുടെ ജന്മദിനം ജില്ലാ ആസ്ഥാനമായ കാക്കനാട് സിവില് സ്റ്റേഷനില് വിവിധ പരിപാടികളോടെ ആചരിച്ചു. ജില്ലാ കളക്ടര് ജാഫര് മലിക്ക് സിവില് സ്റ്റേഷന് വളപ്പിലെ ഗാന്ധി പ്രതിമയില് പുഷ്പാര്ച്ചന നടത്തി. ഗാന്ധിയന് മൂല്യങ്ങള് ഓരോരുത്തരം ജീവിതത്തില് പകര്ത്തണമെന്ന് പറഞ്ഞ ജില്ലാ കളക്ടര് പരിസര ശുചീകരണത്തിന് പ്രാധാന്യം നല്കണമെന്നും കൂട്ടിച്ചേര്ത്തു. സംസ്ഥാന യുവജനക്ഷേമ ബോര്ഡ്, നെഹ്രു യുവകേന്ദ്ര, നാഷണല് സര്വീസ് സ്കീം, എന്നിവയുടെ സന്നദ്ധ പ്രവര്ത്തകര് സിവില് സ്റ്റേഷന് വളപ്പിലെ ശുചീകരണ പ്രവര്ത്തനങ്ങള്ക്ക് നേതൃത്വം നല്കി. ശുചീകരണ പ്രവര്ത്തനങ്ങളില് പങ്കെടുത്ത് സന്നദ്ധ പ്രവര്ത്തകരെ അഭിസംബോധന ചെയ്ത ജില്ലാ കളക്ടര് പ്രകൃതിക്ഷോഭം, പകര്ച്ചവ്യാധികള് തുടങ്ങിയ ദുരന്തങ്ങളില് സന്നദ്ധ പ്രവര്ത്തകരുടെ സേവനം വിലപ്പെട്ടതാണെന്ന് പറഞ്ഞു. മാലിന്യ സംസ്കരണ ബോധവത്ക്കരണ പ്രവര്ത്തനങ്ങളുടെ ഭാഗമായി ജില്ലാ ശുചിത്വമിഷന് തയ്യാറാക്കിയ പ്രചരണവാഹനം ജില്ലാ കളക്ടര് ഫ്ലാഗ് ഓഫ് ചെയ്തു. ജില്ലാ ഭരണകൂടം, ശുചിത്വ മിഷന്, ഹരിതകേരള മിഷന്, ജില്ലാ ഇന്ഫര്മേഷന് ഓഫീസ് എന്നിവയുടെ സംയുക്താഭിമുഖ്യത്തില് സംഘടിപ്പിച്ച ചടങ്ങില് എ.ഡി.എം എസ്. ഷാജഹാന്, ഡെപ്യൂട്ടി കളക്ടര്മാരായ പി.ബി സുനില് ലാല്, എന്.ആര് വൃന്ദാദേവി, ശുചിത്വ മിഷന് ജില്ലാ കോഓഡിനേറ്റര് പി.എച്ച് ഷൈന്, ഹരിത കേരളമിഷന് ജില്ലാ കോഓഡിനേറ്റര് സുജിത് കരുണ്, ജില്ലാ ഇന്ഫര്മേഷന് ഓഫീസര് നിജാസ് ജ്യുവല്, ഹുസൂര് ശിരസ്തദാര് ജോര്ജ് ജോസഫ്, ജില്ലാ യൂത്ത് പ്രോഗ്രാം ഓഫീസര് പി.ആര് ശ്രീകല, ജില്ലാ കോഓഡിനേറ്റര് എ.ആര് രഞ്ജിത്ത് എന്നിവര് പങ്കെടുത്തു. The post എറണാകുളം ജില്ലാ ആസ്ഥാനത്ത് ഗാന്ധിജയന്തി ആഘോഷം നടന്നു first appeared on MalayalamExpressOnline.